Polisie genader oor “Kill the Boer, Kill the Racist, Kill Afrikaans”-pamfletDie pamflet wat op die NWU se Potchefstroomkampus versprei is. Prof. Herman van Schalkwyk, rektor van die NWU se Potchefstroomkampus, sê sy kampusbestuur beskou die pamflet in ’n ernstige lig. “Ongeag wie verantwoordelik is, dit kan net een doel hê en dit is om die rasseharmonie op die kampus, te versteur.” Hy sê die beskermingsdienste op kampus het ‘n interne ondersoek stapel gestuur na die voorval maar kon nog nie die skuldiges identifiseer nie. In die lig hiervan het Van Schalkwyk versoek dat die kampus ŉ formele klag by die polisie aanhangig maak. Prof. Dan Kgwadi, visekanselier van die NWU, het intussen ook vir studente die versekering gegee dat alle redelike maatreëls in plek is om hulle veiligheid te verseker. “Die pamflet bevat duidelike voorbeelde van haatspraak. Daar was ook ‘n baie deursigtige poging om my aan die pamflet te koppel deur die insluiting van my voorletters en geboortedatum in die teks. As universiteit moet ons ŉ institusionele kultuur skep wat inklusief en verwelkomend is vir alle Suid-Afrikaners sowel as buitelanders. Die gebruik van haatspraak druis totaal in teen so ŉ kultuur.” Kgwadi sê hy het telkemale beklemtoon dat hy die universiteit se beleid van funksionele meertaligheid ondersteun. “Hierdie beleid verseker dat funksionele taalbehoeftes van ons studente gerespekteer word sover dit prakties uitvoerbaar is. Die posisie van Afrikaans is veilig. Dit is moeilik vir my om nie die afleiding te maak dat die outeurs van hierdie pamflet gekant is teen die tipe transformasie waartoe die Raad, die Institusionele Bestuur en ek verbind is nie. Hulle het verfoeilike haatspraak gebruik om verwarring, vrees en twyfel in die gemoedere van personeel en studente te saai. Die beste manier om ons verbintenis tot transformasie en uitnemendheid te wys, is om hierdie kwaadwillige pogings om ons te ontspoor, te ignoreer.” AfriForum Jeug het die pamflet vroeër as ‘n “rassehaat-pamflet” bestempel en dit ten sterkste veroordeel. Lees ook: Studenteraad sê oor ‘rassehaat-pamflet’ “Kill the Boer, Kill the Racist, Kill Afrikaans!”, lui ŉ pamflet op die Puk glo